钦定古今图书集成/明伦汇编/家范典/第047卷 > 《甲乙问议》荀𫖮
## 钦定古今图书集成/明伦汇编/家范典/第047卷 > 《甲乙问议》荀𫖮

安丰太守程谅，先已有妻，后又娶，遂立二嫡。前妻亡，后妻子勋疑所服。中书令张华造甲、乙之问曰：“甲娶乙为妻，后又娶，景匿不说。有乙居家如二嫡，无有贵贱之差。乙亡景之子当何服？本实并列，嫡庶不殊。虽二嫡非正，此失在先人，人子何得专制折其亲也？若为庶母，服，又不成为庶，进退不知所从。” 太傅郑冲议曰：“甲失礼于家，二嫡并在，诚非人子所得正。则乙、景之子，并当三年，礼疑从重。” 车骑贾充、侍中少傅任恺议，略与郑同。太尉荀𫖮议曰：

《春秋》“并后匹嫡”，古之明典也。今不可以犯礼，并立二
妻，不别尊卑，而遂其失也。故当断之以礼：“先至为嫡，
后至为庶”，景子宜以嫡母服乙，乙子宜以庶母事景。
昔屈建去芰，古人以为违礼而得礼，景子非为抑其
亲，斯自奉礼先后，贵贱顺叙之义也。